Det er en ko af en helt særlig kaliber. Navnet afslører ikke dens mesterlige egenskaber, men det gør yveret. 2235 er navnet på den ko, der lige har rundet 200.000 kilo mælk i en alder af 19 år. Der må således være tale om en morsingko med landets måske ypperste yver. - Det er meget stort. Det er nummer to i Danmark, der har nået det der, fortæller koens ejer, landmand Ole Krejbjerg fra Tæbring på Mors. 2235 er let at genkende på sit yver. Det kræver altså sin ko at kunne levere gang på gang. Opskriften er en blanding af både talent og held. - Den skal være viljestærk, og der skal være noget held med også. Så er der mange ting, der kan lykkes, siger landmand og ejer af 2235 Ole Krejbjerg. Danmarksrekord om 4000 liter I dag går fru 2235 i stalden hos Ove Krejbjerg på Mors, men det var egentlig hos Herman Iversen, at hun gik fra guldkalv til præmieko. - Det er da en ære og et symbol på, at man har gjort noget, der er godt, lyder det fra 2235s tidligere ejer, der nu er landmand i Karby. Da Herman Iversen for nyligt solgte sin gård videre skulle det meste af besætningen til Holland og Belgien. Men det gjaldt ikke for 2235. - Den kunne komme på privat plejehjem her, så det kunne ikke være bedre, siger Herman Iversen. Uanset om det er alderen eller egenskaberne, der afgør det, så har koen med det gyldne yver lidt af nogle privilegier. - Den er først i flokken og den bestemmer selv, hvornår den vil ind og malkes. Og hvor den skal stå og fodres. Om 4000 kilo mælk kan 2235 overtage danmarksrekorden som bedste malkeko. 2235 giver 15-17 kilo mælk om dagen, så hvis alt går som det plejer, kan koen overtage den nye titel efter sommer.

Referat:
Nogen er bare skabt med et ekstra gear og kan blive ved og ved. Sådan er koen med navnet 2235.